Diari Oficial de la Generalitat Valenciana


Sumari del DOGV 9659, del 10-08-2023 (2023/8851)

RESOLUCIÓ de 9 d'agost de 2023, de la Conselleria de Justícia i Interior i de la Conselleria de Medi Ambient, Aigua, Infraestructures i Territori, per la qual s'efectuen determinades restriccions, suspensió d'activitats i recomanacions, en relació amb el risc d'incendis forestals o d'accidents derivats de l'onada de calor actual a la Comunitat Valenciana i de circumstàncies concurrents, en el marc del Pla especial davant del risc d'incendis forestals de la Comunitat Valenciana (PEIF).
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9659

Data del DOGV
:   10-08-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/8851


Data del document
:   09-08-2023

Organisme emissor


Tipus de document
:   Resolució

Descriptors 

:   * Conselleria de Medi Ambient, Aigua, Infraestructures i Territori
    * Conselleria de Justícia i Interior
    * control sanitari

RESOLUCIÓ de 9 d'agost de 2023, de la Conselleria de Justícia i Interior i de la Conselleria de Medi Ambient, Aigua, Infraestructures i Territori, per la qual s'efectuen determinades restriccions, suspensió d'activitats i recomanacions, en relació amb el risc d'incendis forestals o d'accidents derivats de l'onada de calor actual a la Comunitat Valenciana i de circumstàncies concurrents, en el marc del Pla especial davant del risc d'incendis forestals de la Comunitat Valenciana (PEIF). [2023/8851]  
  
  
D'acord amb les previsions emeses per l'Agència Estatal de Meteorologia (AEMET), així com amb l'informe de previsió i anàlisi del comportament del foc elaborat per la Direcció General de Prevenció d'Incendis Forestals, i a causa de la falta de precipitacions durant els últims mesos, es preveu que, dijous que ve, dia 10 d'agost de 2023, la Comunitat Valenciana es veurà afectada per l'arribada d'una massa d'aire càlid que provocarà un important ascens de les temperatures màximes i mínimes, condicions que, si bé no de la mateixa intensitat, es mantindran en els dies posteriors, la qual cosa, unida al nombre de dies sense precipitació, suposarà un increment molt important de la situació de risc d'incendis forestals.  
Tenint en compte, a més, que en aquests dies es concentra el major nombre de desplaçaments de persones amb destinació a la Comunitat Valenciana i eixida d'aquesta, i la celebració d'espectacles i festivitats en localitats de la Comunitat Valenciana.  
Considerant  
Que està activat el Pla especial davant d'incendis forestals (PEIF) en nivell de preemergència 3.  
Que la Llei 43/2003, de 21 de novembre, de forests, estableix en l'article 44 que les comunitats autònomes podran establir limitacions al trànsit per les forests, i poden arribar a suprimir-lo quan el perill d'incendis ho faça necessari.  
Que la Llei 3/1993, de 9 de desembre, forestal de la Comunitat Valenciana, estableix en l'article 59 bis que l'accés a la forest o a terrenys forestals de persones alienes a la vigilància, prevenció, extinció i gestió agroforestal, podrà limitar-se per les administracions amb competències en la matèria, en les zones d'alt risc d'incendi o quan el risc d'incendi forestal així ho aconselle, cosa que es farà pública. De la mateixa manera, l'article 61.2 indica que se suspendran temporalment l'ús social, recreatiu o esportiu, així com els aprofitaments consuetudinaris de les forests, quan aquestes activitats comporten risc greu per a la conservació i protecció del medi natural.  
  
L'article 130 del Decret 91/2023, de 22 de juny, del Consell, pel qual s'aprova el Reglament de la Llei 3/1993, de 9 de desembre, forestal de la Comunitat Valenciana, estableix que la direcció general amb competències en matèria de prevenció d'incendis forestals, de manera conjunta amb la direcció general competent en emergències i protecció civil, davant de situacions de risc d'incendi per circumstàncies sobrevingudes per augments significatius de la temperatura, elevada velocitat del vent sostinguda en el temps, falta de precipitacions, altres riscos naturals extraordinaris, així com per l'acumulació de persones o qualsevol altra circumstància que puga suposar un augment de les possibilitats que es produïsca un incendi forestal, podrà declarar la situació de risc d'incendi forestal per circumstàncies sobrevingudes. Aquesta declaració haurà d'estar delimitada en un determinat àmbit temporal i territorial. Declarat l'estat de risc d'incendi forestal per circumstàncies sobrevingudes, els òrgans competents per a l'autorització dels diferents usos o activitats que afecten el terreny forestal podran suspendre, en l'àmbit de les seues competències, les autoritzacions o usos que afecten els terrenys forestals o les zones d'influència forestal.  
  
L'article 117 del Decret 91/2023, de 22 de juny, del Consell, pel qual s'aprova el Reglament de la Llei 3/1993, de 9 de desembre, forestal de la Comunitat Valenciana, estableix que podrà limitar-se o prohibir-se el trànsit de vehicles i persones en zones determinades, depenent del seu impacte negatiu sobre el medi natural o per risc alt d'incendis forestals.  
  
L'article 139 del Decret 91/2023, de 22 de juny, del Consell, pel qual s'aprova el Reglament de la Llei 3/1993, de 9 de desembre, forestal de la Comunitat Valenciana, en els dies i les zones per als quals el nivell de preemergència davant del risc d'incendis forestals, que recull el Pla especial davant del risc d'incendis forestals de la Comunitat Valenciana, establisca el nivell 3, queda prohibit en general encendre qualsevol tipus de foc en terrenys forestals i en la zona d'influència forestal. Per aquest motiu, quedaran suspesos tots els usos permesos del foc, independentment del règim d'intervenció administrativa, com ara autoritzacions, declaracions responsables o altres, així com qualsevol ús festivorecreatiu del foc i els plans locals de cremes.  
  
La Llei 13/2010, de 23 de novembre, de la Generalitat, de protecció civil i gestió d'emergències, en l'article 12.2.d), estableix que la persona responsable de la conselleria competent exerceix el comandament únic en la direcció dels plans de protecció civil; declara els nivells, fases o situacions d'emergència establits en aquells, i determina les mesures de protecció més convenients per a les persones, els béns, el medi ambient i el personal dels serveis d'intervenció.  
  
El Pla especial davant del risc d'incendis forestals de la Comunitat Valenciana (PEIF), aprovat pel Decret 163/1998, de 6 d'octubre, del Consell, estableix els tres nivells de preemergència i defineix una sèrie de recomanacions per a les situacions d'alt risc d'incendi forestal.  
  
El Decret 10/2023, de 19 de juliol, del president de la Generalitat, pel qual es determinen el nombre i la denominació de les conselleries i les seues atribucions, en l'article 6 assigna a la Conselleria de Justícia i Interior les competències en matèria de protecció civil, prevenció i extinció d'incendis, mentre que en l'article 10 assigna a la Conselleria de Medi Ambient, Aigua, Infraestructures i Territori les competències en matèria de medi ambient.  
El Decret 112/2023, de 25 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat, en els articles del 65 al 74, estableix l'estructura i les competències dels òrgans superiors i directius de la Conselleria de Justícia i Interior, i en els articles del 115 al 127 estableix l'estructura i les competències dels òrgans superiors i directius de la Conselleria de Medi Ambient, Aigua, Infraestructures i Territori.  
Aquesta resolució pretén reforçar la conscienciació individual i la responsabilitat col·lectiva, per la qual cosa fa una crida a la societat en general per a demanar màxima prudència a la ciutadania a l'hora d'accedir a l'àmbit forestal i les zones agricoloforestals i urbanoforestals, així com a platges i recintes on es produïsquen espectacles o festivitats, i efectuar les següents recomanacions a la població per a la situació d'onada de calor:  
· Tindre especial cura amb persones majors, menors i malaltes.  
  
· Mantindre la casa fresca i ventilada.  
· Evitar l'exposició directa al sol ,sobretot entre les 12.00 i les 16.00 hores.  
· Utilitzar protecció per a rajos solars.  
· Realitzar menjars lleugers, amb aliments rics en aigua i sals minerals, com ara fruita i verdures, i beure molta aigua.  
· Vestir roba lleugera, de colors clars i cobrint la major part del cos, sobretot el cap.  
· No deixar cap persona a l'interior d'un vehicle tancat, ni tampoc mascotes.  
· Evitar el trànsit per sendes i camp a través.  
· En cas de necessitat, telefonar al 112.  
  
Fonaments de dret  
Únic. Considerant els fonaments normatius descrits i les competències de les conselleries de Justícia i Interior i de Medi Ambient, Aigua, Infraestructures i Territori, establides en el Decret 10/2023, de 19 de juliol, del president de la Generalitat, i en el Decret 112/2023, de 25 de juliol, del Consell, resolc:  
  
  
Primer  
Declarar el nivell de preemergència 3 del Pla especial davant del risc d'incendis forestals de la Comunitat Valenciana (PEIF) en tot el territori de la Comunitat Valenciana, des del dijous 10 d'agost fins al dimarts 15 d'agost de 2023, ambdós inclusivament.  
  
Segon  
La declaració del nivell de preemergència 3 suposa l'entrada en vigor de les següents prohibicions d'obligat compliment en els terrenys forestals de la Comunitat Valenciana:  
a) Suspensió de determinades obres i treballs en els terrenys forestals o als seus voltants.  
b) Suspensió de l'ús festivorecreatiu del foc per motius festius en terrenys forestals i en la zona d'influència forestal (fins a 500 metres).  
  
c) Prohibició genèrica d'encendre qualsevol tipus de foc en els terrenys forestals i en la zona d'influència forestal (fins a 500 metres).  
d) Suspensió de qualsevol tipus d'autorització atorgada per a circulació esportiva per terrenys forestals.  
A més, amb motiu d'aquesta situació meteorològica extraordinària, s'estableixen les restriccions addicionals següents:  
a) Prohibició de circular per les pistes i camins forestals amb qualsevol tipus de vehicle, bicicleta o a peu, dins dels parcs naturals que s'indiquen a continuació, excepte el trànsit de vehicles per a actuacions de gestió, proveïment, manteniment, vigilància, accés a residències, explotacions agràries o instal·lacions de serveis enclavades dins del parc mateix:  
· Serra d'Irta  
· Penyagolosa  
· Desert de les Palmes   
· Tinença de Benifassà  
· Serra d'Espadà  
· Serra Calderona  
· Chera-Sot de Chera  
· Puebla de San Miguel  
· Túria  
· Hoces del Cabriel  
· Serra de Mariola  
· Font Roja  
· El Montgó  
· Serra Gelada  
· Prat de Cabanes-Torreblanca  
· Marjal Pego-Oliva  
· La zona forestal del Parc Natural de l'Albufera.  
b) Prohibició de qualsevol prova esportiva que transcórrega per terreny forestal, i suspensió de les ja autoritzades per al període indicat.  
  
c) Les àrees d'acampada i campaments gestionats per la Generalitat i els albergs, campaments i càmpings situats en terrenys forestals, no podran realitzar activitats esportives o recreatives fora de les seues instal·lacions pròpies.  
  
Habilitació  
Durant la vigència de la present resolució, les titulars de la Conselleria de Justícia i Interior i de la Conselleria de Medi Ambient, Aigua, Infraestructures i Territori, de comú acord, podran ampliar, suprimir o modificar les mesures acordades en el punt segon, atenent l'evolució de les previsions meteorològiques.  
  
Entrada en vigor  
La present resolució entrarà en vigor des del mateix moment de la publicació en el Diari Oficial de la Generalitat Valenciana.  
  
Contra aquesta resolució, que posa fi a la via administrativa, es podrà interposar potestativament un recurs de reposició davant del mateix òrgan que l'ha dictada, en el termini d'un mes, a comptar de l'endemà de publicar-se, de conformitat amb el que es disposa en la Llei 39/2015, d'1 d'octubre, de procediment administratiu comú, o bé s'hi podrà interposar directament un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar de l'endemà de publicar-se, de conformitat amb el que es disposa en els articles 10 i 46 de la Llei 29/1998, de 13 de juliol, reguladora de la jurisdicció contenciosa administrativa, tot això sense perjudici que es puga interposar qualsevol altre recurs o reclamació que convinga més.  
  
  
València, 9 d'agost de 2023.- La consellera de Justícia i Interior: Elisa Núñez Sánchez. La consellera de Medi Ambient, Aigua, Infraestructura i Territori: Salomé Pradas Ten.